《伤哉行》
明代·郑善夫

伤哉乎尚阳之南广业之里，千数茅茨变贼垒。杀人成丘山，旬月不见官军至。

我思八闽十七卫，太祖以来食尽多少官仓米。一朝缓急不得分寸力，恶用饲尔民膏髓。

膻风吹尘污诗礼，安能一沃沧溟水。伤哉乎坝头山新渡岭，妇女不行刃加颈。

新渡岭坝头山，黄金满意妇女还。可怜蛾眉七十二，竟无一下清风滩。

死生在前良独难。伤哉乎前王寡妻独死房帷间，令人苦忆大古时。

上有尧舜下皋夔，契敷五教张四维。稷播百谷民忘饥。

九州分理十二牧，天子端拱而无为。四凶既诛戮，六合歌雍熙。

耕且让畔行让路，重门暴客从何来。嗟彼盗贼岂无民彝，犁锄化兵谁使之。

伤哉乎圣王不作吾已而。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。